L’IES Comarcal se’n va a Eslovènia
2025-07-24

Conèixer Eslovènia, la seua cultura, els seus costums, la seua forma de vida…tot açò i molt més és el que han pogut descobrir un grup d’alumnes de segon d’ESO de l’IES Comarcal de Burjassot que, al costat de professorat del centre, han viatjat al citat país. Una activitat que s’emmarca dins de l’intercanvi d’estudiants amb el centre eslovè Osnovna Sola Vojke Smuc Izola.

L’alumnat s’ha allotjat amb famílies eslovenes per a conéixer, de primera mà, com és la vida en el país, els seus costums familiars i han realitzat nombroses activitats organitzades tant pel centre eslovè com per les pròpies famílies d’acolliment.

Tenint en compte que Eslovènia és un país amb una gran consciència mediambiental, els joves que han participat en l’intercanvi han tingut ocasió de gaudir “de la meravellosa naturalesa que envolta la localitat d’Izola, de visitar el parc natural d’Strujan, la impressionant Postojna Cave, la cova subterrània més llarga d’Europa, el centre marítim de Piran i la capital del país, Ljubljana, entre altres llocs d’interés”, tal com han assenyalat des del centre.

“Ha sigut una setmana intensa, que ha suposat una magnífica oportunitat per a realitzar una immersió en la vida eslovena i per a utilitzar l’anglés com a llengua de comunicació en un context real. En definitiva, una experiència enriquidora d’obertura a Europa, altres gents i altres cultures en la qual el nostre alumnat s’ha trobat ben acollit per una comunitat hospitalària i respectuosa en una terra bellíssima”, segons les mateixes fonts.